Tamitatoala
Tamitatoala (port. Rio Tamitatoala) arba Batovi (Rio Batovi) – upė Brazilijoje, Mato Groso valstijoje; dešinysis Ronuro intakas (Amazonės baseinas). Prasideda Azulo aukštumose kiek į šiaurę nuo Paranatingos. Teka į šiaurę siauru baseinu (tarp Žatobos ir Kurisevos upių) per Brazilijos plokščiakalnį. Vaga labai vingiuota. Įteka į Ronurą prie pat šio santakos su Šingu. Baseinas retai apgyvendintas, daugiausia indėnų. Aukštupyje sudaryta Marišal Rondono indėnų teritorija, žemupys patenka į Šingu nacionalinį parką.